- Nyingnam
- <
- 13
- >

13
Barnabas okv Sol bunyia darlinla vngmukunam
1 Antiok gv gvrja hoka ka nyijwk vdwv okv tamsarnv vdwv meego doonyato: Barnabas, Saimeon (Yakianv vla minto), Lusias (Sairene lokv), Manaen (Herod*13:1Herod: Herod Antipas, Galili gv rigvdonv Lk 3:1 lo kaato. gobunor gv lvkobv sochakunam), okv Sol. 2 Bunu Ahtu gv kanam nama rilapala okv dvmatvngma bv yikdungla doori lo, bunua Darwknv Dowv minto, “Ngo gvbv Barnabas la Sol bunyia akusubv vngmuto, ngoogv gokla kanam nama bunua rimudubv.”
3 Bunu dvmatvngma bv yikdungto okv kumtoku, bunugv laakv bunua lakpv tola okv bunua vngmu toku.
Saipraslo
4 Darwknv Dow gv kanam la vngmukunam lokv, Barnabas okv Sol Seleukia lo vngtoku okv svpwbv dula Saipras bokpin lo vnglwkto. 5 Vdwlo bunu Salamis hoka vngchi kunamv, bunu Pwknvyarnv gv doina Jius kumkunaamlo japji toku. Bunu Jon Marknyi bunugv riku lo rigvto ridur riadubv.
6 Bunu bokpin mvnwng nga vngbola Papos lo vnglwkto, hoka bunu tagohinv ako aminv Bar-Jisu, vnamgo paami sito, hv Jius nyi go nyijwk akobv minsunv. 7 Hv bokpin gv gobunor gv ajin bv rito, Sergius Paulusnyi chinvpanv gubv rito. Gobunor angv Barnabas nyila Solnyi vkvgvlo gokcho lwkto ogulvgavbolo ninyia Pwknvyarnv gv doina tvvnwngto. 8 Vbvritola tagohinv Elimas (ho vv Grik amin minam) bunu mvnwng am kaanwng mabv rito rinyingriruto, ninyi Gobunornyi mvngjwng moma dubv rikwto. 9 Vbvrikunamv Sol— nyika Paul vla chinya kunam—Darwknv Dowv aakunamv; hv tagohinv nga kaagap chinchila kaato 10 okv minto, “No uyu gv kuunyilo! No alvnv ogumvnwng gv nyirunyimak kv. No alvmabv gwngnamrungnam am gvnv okv no Ahtu gv jvjv nga mvvnam gubv rimu dubv lokia rikwnv! 11 Ahtu gv laakv no gvlo vjak laklure; no nyikching riku okv alu gv loung nga meego kaapa mabv ririku.”
Vjakgobv Elimas gv nyiklo kanv ngv jing mvlwkto, okv ninyi vngdubv vngtvto nyigonv ninyigv laak am gakbwng tvla vnggv labv vla riakarto. 12 Vdwlo gobunor angv um kaapv kudw hv mvngjwng toku; Ahtu gv lvgabv tamsarnama tvvla hv kairungbv lamngapatoku.
Pisidia gv Antiok lo
13 Paul okv ninyigv ajin mvnwng ngv Papos lokv Pampilia pamtv bv Parga lo svpw bv raplwk toku, hoka Jon Mark bunua kayupikula Jerusalem bv vngkur toku. 14 Bunu Parga lokv vngraptoku okv Pisidia gv Antiok lo vngchi toku, okv bunu Jius doonu alulo kumkunaam arwng aalaku okv dootung nyatoku. 15 Moses gv Pvbv nga okv nyijwk vdwgv lvkpv nama um puri riro kochingso, Jius kumkunaam gv nyigam vdwv bunua gaam go milwkto: “Ajin vdwv, nonu nyi vdwa doin tamsarkinu gaam go doodu bolo mintokv vla ngonu mvngdu.” 16 Paul dakrab dvla, ninyigv laakv ijodvla, okv minrap toku:
“Israel ajin vdwa okv soka Jentail vdwa yvv Pwknvyarnvnyi kumdunv: nga tvvriato! 17 13:17 Mog 1:7; Mog 12:51 Israel nyi vdwgv Pwknvyarnv ngonugv abuapa vdwa dartoku okv nyi vdwa kainv mooku gubv mvtoku Ijipt lo bunugv nyen pakbubv rila doori lo. Pwknvyarnv gv kainv jwkrw lokv bunua Ijipt loka agum naalin toku, 18 13:18 Num 14:34; Det 1:31 okv anying champi gubv bunua chokrimookulo Hv saktv toku.†13:18 Hv saktv toku; Kvvgonv kitaplo doodu Hv laachumlaila ridu. 19 13:19 Det 7:1; Js 14:1 Pwknvyarnv Kanaan gwngda lo diringmooku kanwgo mvyakmvchak tvla okv ninyigv nyi vdwa mookuatu bv mvtoku. 20 13:20 1Sam 3:20 So mvnwng si anying lvngpi gula chamngu gobv ritoku.
“Soogv kochingso‡13:20 So mvnwng gv Kitap si 450 anying donv. Soogv kochingso; VmaloKvvgonv anying chamngu kochinglo. ninyi bunua nyi kiyahakya nvgobv jitoku Samuel nyijwk gv dootv madvbv. 21 13:21 1Sam 8:5; 1Sam 10:21 Okv vdwlo bunu dvbv lo ako jibvkv vla koonamv, Pwknvyarnv bunua Binjamin haalung lokv Kis gv kuunyilo Solnyi, bunugv dvbv bv anying champi gubv singmuto. 22 13:22 1Sam 13:14; 1Sam 16:12; Miri 89:20 Kochingso ninyia rimu kuma namv, Pwknvyarnv Dabidnyi bunugv dvbv bv mvtoku. So si ogugonyi Pwknvyarnv ninyia minamv: ‘Ngo paapvku Jesse gv kuunyilo Dabid ngoogv haang lo mvnglwknam nyi gobv rido, ngo ogugo mvngpvdw ninyia um mvnwng nga riji nvgobv riyinvpv.’ 23 O Jisu, Dabid gv husi lokv, yvvnyi Pwknvyarnv Israel nyi vdwgv ringlinnv gubv, ninyia mvtoku ninyigv milvla mimpv nam lokv. 24 13:24 Mk 1:4; Lk 3:3 Jisu ninyigv ridung nga ritam madvbv, Jon Israel gv nyi mvnwng nga japkar choto ho nonugv rimur lokv nonu lintokv okv baptisma laato kukv vla. 25 13:25 Jn 1:20; Mt 3:11; Mk 1:7; Lk 3:16; Jn 1:27 Okv Jon ninyigv risvvngsv nga rinya svlv bv rire hoka, hv nyi vdwa minto, ‘Nonuno nga yvv vla mvngdu? Nonugv kaaria la doonam angv vv makv. Vbvritola tvvriato! Hv ngoogv koching lo aadungdu, okv ngo vbv alvka yama ninyigv lvkiam ngaka ninyigv lvchu loka pilin dubvka rinyuma.’
26 “Israel gv ngoogv ajin vdw, Abraham gv husi vdwa, okv soka Jentail mvnwng ngv yvv Pwknvyarnvnyi kumdudw: soogv turnam gv doin sum ngonugv lvgabv jilwk jipvnv! 27 Jerusalem lo doonv nyi vdwv okv bunua rigvnv vdwvka ho Jisunyi ringnvbaanv ngvkv vla chimato, Doonu alu lokia nyijwk vdwgv gaam ngaka puri rilin jinam aka chinv kaama. Vjvlodvbv Jisunyi miyakaya tola bunu nyijwk vdwgv gaam yanga jvjvbv limuyato. 28 13:28 Mt 27:22,23; Mk 15:13,14; Lk 23:21-23; Jn 19:15 Okv bunu ninyia mvki dubv gaam mimbwk svgo dooma jvka, bunu Pilatnyi ninyia mvkito vla kooto. 29 13:29 Mt 27:57-61; Mk 15:42-47; Lk 23:50-56; Jn 19:38-42 Okv kochingso bunu ogumvnwng nga ritoku ho Darwknv kitap lo ninyigv lvkwng lo minam nga, bunu ninyia daapo gvnga jolu toku okv ninyia nyibung arwngbv lwktoku. 30 Vbvritola Pwknvyarnv ninyia sikunvnga turkur motoku, 31 13:31 Nyim 1:3 okv alu aw gobv yvvbunu ninyigv lvkobv Galili lokv Jerusalem bv vngming gvnv nga kaapa kotoku. Bunu mvnwng ngv sijv Israel nyi vdwgvbv ninyigv lvgabv ririamiria nvgu bv rinya dukunv. 32-33 13:32-33 Miri 2:7Okv ngonu mvnwng ngv sika nonu gvbv alvnv yunying nga bvnglwk jitv dunv: Pwknvyarnv ogugo ngonugv abuapa vdwa minpvnam nga hv ritv hinvkv, hv vjakka ngonu gvbvka um rilin jipvku, yvvbunudw bunugv husi bv ripvkudw, Jisunyi sikunvnga singdu kubv mvto kula. Mirimimpak lo baanyi nvnv lo minam jvbv,
‘No ngoogv kuunyilo;
silu ngo noogv Abu bv riduku.’
34 13:34 Aij 55:3 Okv so si Pwknvyarnv ninyia sinam lokv turkur mooku nambv minto, vdwloka nyibung arwng lo yalwk mabvka:
‘Ngo nonuam Dabidnyi milvnam darwknv okv
jvjvrungbv boktalwkjire.’
35 13:35 Miri 16:10 Svbvka hv borgu nvlo mindu,
‘No noogv jwkjwkvrwk rungnv pakbu nga nyibung arwnglo yaamin momare.’
36 Dabid Pwknvyarnv gv mvngnama ninyigv ridwlo ritoku, okv vbvrikunamv hv sitoku, abuapa vdwgv lvkobv sima ritoku, okv ninyigv ayakv nyibunglo yaalwk toku. 37 Vbvritola Pwknvyarnv gv sikunvnga turkur mookunam angv gvlo so si riku mato. 38-39 Ngonu nonua chinmu nvpv mvngdu ngoogv Israel ajin vdwa, Jisu gv lokv rimur vdwa mvngnga jikunam gv doina nonua japji toku; Moses gv Pvbv jinam lokv nonua rimur loka topunyuma nama topu jiriku yvvdw ninyia mvngjwng dukunv. 40 Vbvrikunamv, hima sulakv ogulvgavbolo nyijwk vdwgv minamv nonu gvlo§13:40 Kitap kvvgonv doomadu nonu gvlo. rilwk madubv:
41 13:41 Heb 1:5 ‘Kaatoka, nonu nyarjikaunv vdwv! Lamrwpalaka okv silakuka!
Ngo silu ogugo ridung dunv si vkvnv
ogugo nonu mvngjwng mare,
vdwlo nyigonv nonua alvbv mintam jida jvka!’ ”
42 Paul la okv Barnabas bunyi Jius kumkunaam lokv lindung rilo, nyi vdwv bunua lvko aakur dvla aainvgv bunugv Doonu alu lo okv bunua soogv lvgabv sum kaiyabv minjilabv vla mintoku. 43 Kochingso nyi vdwgv kvbadopam lokv vngpinvngyin rikulo, Paul la Barnabas bunyi gv kochingbv Jius okv Jentail Judaism lo aalwkla rikunv vdw vkv achialv bv vngming gvvto. Apostol vdwv bunua japtoku okv Pwknvyarnv gv anyuaya lo alvbv doobwng runglaka vla mintvmiru toku.
44 Bunugv Doonu alu akonvnga banggu gv nyichar mvnwng ngv Ahtu gv gaam nga tvvbv aakum nyato. 45 Vdwlo Jius vdwv nyipam am kaapv kudw, bunu mvnwng ngv kaakbriak nyato; Paul gv japnama bunu ridwkrikuto okv ninyia nyarjitari toku. 46 Vbvritola Paul la Barnabas bunyi busukano kaakumabv japrapto: “Pwknvyarnv gv gaama ho nonu gvlo japcho jidubv ripvkv. Vbvritola nonu um toasula okv turbwngnv singnama paanyu manv gubv mvngsu dvnv bolo ngonu nonua kayupikula Jentail nyi vdwlo vngriku. 47 13:47 Aij 42:6; 49:6 So si Ahtu ngonua gamki pvjinamv:
‘Ngo nonua Jentail vdwgv lvgabv loung gubv mvpvnv,
ogulvgavbolo nyiamooku gv nyi vdwv turnama paadu kubv.’ ”
48 Vdwlo Jentail vdwv sum tvvpa kunam gula, bunu mvnwng ngv himpu pulaku okv Ahtu gv doina umbonyikv mvngtoku; okv yvvbunu ninyia turbwngnv singnam lo darlin pvkudw bunu mvngjwng nvgobv ritoku.
49 Ahtu gv gaamv ho mooku mvnwng lo dupwng kartoku. 50 Vbvritola Jius vdwv pamtv gv Jius nyiga vdwa mivrmimbam la jokkumrikum motoku okv Jentail anvnyimv kaibv rigvnv vdwv yvv Pwknvyarnvnyi kumnvjonv vdwv. Bunu Paul okv Barnabas bunyia yalungyachung durab toku okv bunugv mooku loka bunua charlin toku. 51 13:51 Mt 10:14; Mk 6:11; Lk 9:5; 10:11 Apostol vdwv bunua rinyingriru dunv vla bunugv lvchu gv pvmar am mvkak supi kula bunu Ikonium mooku bv vnglintoku. 52 Antiok lo doonyabu mvngjwngnv mvnwng lo Darwknv Dow lokv okv achialvbv himpu nyatoku.

- Nyingnam
- <
- 13
- >

*13:1 13:1 Herod: Herod Antipas, Galili gv rigvdonv Lk 3:1 lo kaato.

13:17 13:17 Mog 1:7; Mog 12:51

13:18 13:18 Num 14:34; Det 1:31

†13:18 13:18 Hv saktv toku; Kvvgonv kitaplo doodu Hv laachumlaila ridu.

13:19 13:19 Det 7:1; Js 14:1

13:20 13:20 1Sam 3:20

‡13:20 13:20 So mvnwng gv Kitap si 450 anying donv. Soogv kochingso; Vmalo Kvvgonv anying chamngu kochinglo.

13:21 13:21 1Sam 8:5; 1Sam 10:21

13:22 13:22 1Sam 13:14; 1Sam 16:12; Miri 89:20

13:24 13:24 Mk 1:4; Lk 3:3

13:25 13:25 Jn 1:20; Mt 3:11; Mk 1:7; Lk 3:16; Jn 1:27

13:28 13:28 Mt 27:22,23; Mk 15:13,14; Lk 23:21-23; Jn 19:15

13:29 13:29 Mt 27:57-61; Mk 15:42-47; Lk 23:50-56; Jn 19:38-42

13:31 13:31 Nyim 1:3

13:32-33 13:32-33 Miri 2:7

13:34 13:34 Aij 55:3

13:35 13:35 Miri 16:10

§13:40 13:40 Kitap kvvgonv doomadu nonu gvlo.

13:41 13:41 Heb 1:5

13:47 13:47 Aij 42:6; 49:6

13:51 13:51 Mt 10:14; Mk 6:11; Lk 9:5; 10:11

© 2018 TWFTW