- Nyikrwkaatamnam
- <
- 18
- >

18
Bebilon gv yakunam
1 Soogv kokwng lo ngo nyidomooku tolo gvngv kvvbi nyidogindung ako idubv kaato. Ninyi gvlo kairungnv tujupkunamv doodu, okv ninyigv kyaklakyaklin namv sichingmooku mvnwng lo unggoto. 2 18:2 Aij 21:9; Jer 51:8; Nyikrw 14:8; Aij 13:21; Jer 50:39Hv gamtv rungbv goklinla minto: “Hv gimup loduku! kairungnv Bebilon ngv gimup loduku! Hv vjak uyuvram gv naam bv riroku okv darwk manv dow gv dukubv riroku; nvgwngnv kasingkanyaknv okv kaanwng manam pvta mvnwng ngv ninyigv aralo riging doogingbv riroku. 3 18:3 Aij 23:17; Jer 51:7Holvgabv ninyigv gwngmur singmur lo mvngbiu monv maatar rungnv opo nga— diringmooku mvnwng ngv tvngtola tvngkium nyaduku. Siching soogv dvbv ngv ninyigv lvkobv alvmabv mvngbiula gwngmur singmur am risar sitoku, okv ninyigv achialv bv mvngbiula sirudraknv aingbv rinam lokv mooku soogv kurvpachu rinv mvnwng ngv nyitv nyaduku.”
4 18:4 Aij 48:20; Jer 50:8; 51:6,45Vbvrikunamv ngo kvvbi vlv gaam godv nyido tolo gvngv, mindubv tvvpato,
linto kulaka, ngoogv nyi vdwv, ninyigv ara lokv linto kulaka!
“Nonuno ninyigv aralo vkvnv rimur aba nga riming gvyoka;
Nonuno ninyigv mvritrit paaji nama orpinorin siyoka!
5 18:5 Atk 18:20,21; Jer 51:9 Ho ogulvgavbolo ninyigv rimur rinamv dosindoyinla nyidokolo chaachi duku,
okv Pwknvyarnv ninyigv alvmabv rimur rinam lamtv nga mvngpadunv.
6 18:6 Miri 137:8; Jer 50:29Hv nam oguaingbv ribvdw vbvchingching ninyiaka ritv ngurv tvka;
Hv oguaingbv jibvdw vbv um kaiyabv anyi yago jikur toka.
No lvgabv oguaingbv tvngmu dubv rungji pvdw
vbvchingching ninyigv kobu lo maatar bv anyi yago dwkdubv pwkbiung lwkjilaka.
7 18:7,8 Aij 47:7-9 Ninyi vdwgo atubongv yunglit dukubv okv jemin dubv jipvdw
vbvchingching achialv bv hirukaya nga okv mvngrunguya nama ninyia jitoka!
Ogulvgavbolo ninyi atubongv minbwngto:
‘Ngo svka, dvnv akobv doodunv!
Ngo hvngmi ma,
ngo vdwloka mvngrunam chimare!’
8 Vkvlvgabv, Hv alu gunyi chilichilum lokv ninyia dvngre—
vv lvvma ngv, mvngrunguya, okv dvmayarwng ngv.
Okv ninyia vmvlo baayuk reku,
vkvlvgavbolo Pwknvyarnv Ahtu, ninyia jwngkadakanv vv gwlwkyachok nvngv.”
9 18:9,10 Eje 26:16,17Ninyigv mvngbiu okv gwngmur singmur riming gvvnv sichingmooku gv dvbv vdwv bunu vdwlo ninyia vmv ramnam gv mvkwmvya nga kaatola pamtv oogv lvgabv nyikla sarla okv kapla rireku. 10 Ninyigv hindarkaso hingkulo himing gvsv nga bunu busu la rinam lokv bunu adu lo dakdu. Bunu vbv minre, vdwgo busunamgo bv ridu! vdwgo mvngdwk namgobv ridu! kainv okv gwlwknv Bebilon pamtv ngv! nonua gunta akin lo mvritririt roku.
11 18:11 Eje 27:31,36 Sichingmooku gv kurvpachu mvnv vka ninyigv lvgabv kapla okv mvngruto, ogulvgavbolo bunugv yikungyira nga yvvka rvvjinv kaakuma; 12 18:12 Eje 27:12,13,22 Yvvka bunugv ain am, raaji am, kurvdonv vlwng am, okv tasing am; bunugv pakria, lwngbubulu vji, alapnv tanu, okv lvngdwkkwswknv vji; paala nyumanv singda, okv svtv hijung lokv mvnam nvgwngnv, okv maatar alvbv arv doonv singdasingpo, daaching riokdwr, riokdwr, okv marbol; 13 okv namnwnv sinamon vsing, nvgwngnv namnw, nampunv, namunama bv mvnam, okv singlumlumbak; anggur ngurla, okv teli, ata okv gehu, svv okv svlar, gora, okv yira gvnv gari, nyira, okv vv tikmabv nyia turnv vkvnv um yvvka rvvnv kaamare. 14 Kurvpachu mvnv vdwv ninyia minre, “noogv atubogv lvgabv alvnv yikungyira mvngnamv nyeroku, okv noogv nyitv tvgvnv dvdv ngv okv vkvnv kaaputain nam dvdv ngv nyeroku, okv no lvkoka um mapa kumare!” 15 18:15 Eje 27:31,36Kurvpachu mvnv vdwv, oogv pamtv lo yvvbunu kurvpachu rila nyitv kubvdw ho vdwv, adu bv dakreku, ogulvgavbolo bunu vdwv ninyigv hindarkaso nga paaming gvjikv vla busuto. Bunu vdwv kapre okv mvngrure, 16 okv minre, “vdwgo busunamgo bv ridu! kainv pamtv lvgabv vdwgo mvngru namgobv ridu! Hv maatar alvbv arv doonv vji am gvla rito, lvngbubulunv, lvngdwkkvswknv, okv ain tasing vkvnv gvla, arv doonv vlwng, okv moti tasing vkvnv gvla rito! 17 18:17 Aij 23:14; Eje 27:26-30Okv vjak gunta akin gobv ninyigv nyitv ngv sibv nyengam roku!”
Svpw mvnwng ngv rigvnv vdwv okv hoka vngnvchanv vdwv, svpw svnv vdwv okv svmasa gv hoka yvvbunu kudungkua rila pwlapaala turnam lvgabv rinv kvvbi vdwvka adu lo dakreku, 18 18:18 Eje 27:32 okv ninyia vmv lokv ramla mvriak taachanam mvkwmva nga kaatola bunu kapgokla kaptoku: “Vkvnv pamtv aingbv kvvbi pamtv yago doomato!” 19 18:19 Eje 27:30-34Bunugv dumpo aolo pvmvr nga jongpv modula, bunu kapla okv mvngrula, mindungdu, “vdwgo busunamgo bv ridu! kainv pamtv lvgabv vdwgo mvngru namgobv ridu! Hv vkvnv pamtv bv rito ninyigv yikungyira lokv svpw svnv vdwvka kokwnglo nyitv tvvlin nvla ritoku! Okv vjak gunta akin lo vkvgv ogumvnwng ngv nyengam roku!” 20 18:20 Det 32:43; Jer 51:48 Nyidomooku ngv, ninyigv mvyakriyak kunam lvgabv, mvngpu laka! Pwknvyarnv gv nyi vdwv okv Apostol vdwv okv nyijwk nyikiuk vdwv! mvngpu laka, ogulvgavbolo nonua oguaingbv hv mvpvdw Pwknvyarnv ninyia miyakaya duku!
21 18:21 Jer 51:63,64; Eje 26:21 Vbvrikunamv nyidogindung kairungnv akonv vlwng lvngdo Pwktv rungnv go laarapto okv svmasa bv orlwk dula, vbv minto, “Svbv nam pamtv kairungnv Bebilon am orli lala lwkreku okv lvkoka kaapa kumareku. 22 18:22 Eje 26:13; Aij 24:8 18:22,23 Jer 7:34; 25:10Harp baja namgv miujek okv nyia vdwgv adu dunam, pungli tapnam okv tapu minam vdwa nonugv aralo vdwloka lvkodv tvvpa kumare! Kurvpachu mvnv kudungkua rinv nyi vdwgv; okv tami aam garmvknam lvngcho adu goka noogv ara lokv vdwloka tvvpa kumare! 23 Vdwloka mvdurupum gv loung goka noogv ara lokv kaapa kumare; Vdwloka nyimv okv nyilo laami sinam vkvnv adu goka noogv ara lokv tvvpa kumare. Noogv kurvpachu rinv ngv nyiamooku so mvnwng gv kaiyachok bv rito, okv noogv lama himur namv mooku soogv nyi mvnwng nga gwngkupto!”
24 18:24 Jer 51:49 Nyijwk vdwgv oyi am okv Pwknvyarnv gv nyi vdwgv oyi am pamtv ara hoka paatoku; vvjemabv, sichingmooku soogv nyi vdwa pakipamar kunam gv oyi am paakulo Bebilon pamtv nga mvritririt toku.

- Nyikrwkaatamnam
- <
- 18
- >

18:2 18:2 Aij 21:9; Jer 51:8; Nyikrw 14:8; Aij 13:21; Jer 50:39

18:3 18:3 Aij 23:17; Jer 51:7

18:4 18:4 Aij 48:20; Jer 50:8; 51:6,45

18:5 18:5 Atk 18:20,21; Jer 51:9

18:6 18:6 Miri 137:8; Jer 50:29

18:7 18:7,8 Aij 47:7-9

18:9 18:9,10 Eje 26:16,17

18:11 18:11 Eje 27:31,36

18:12 18:12 Eje 27:12,13,22

18:15 18:15 Eje 27:31,36

18:17 18:17 Aij 23:14; Eje 27:26-30

18:18 18:18 Eje 27:32

18:19 18:19 Eje 27:30-34

18:20 18:20 Det 32:43; Jer 51:48

18:21 18:21 Jer 51:63,64; Eje 26:21

18:22 18:22 Eje 26:13; Aij 24:8

18:22 18:22,23 Jer 7:34; 25:10

18:24 18:24 Jer 51:49

© 2018 TWFTW